Robbie Wessels op straat in 'Binnelanders' | Netwerk24
Robbie Wessels op straat in 'Binnelanders'
Deur AJ Opperman 05 Junie 2021 08:01
Robbie Wessels is deesdae as die hawelose, "goeie ou" Elvis in die kykNET-sepie Binnelanders te sien, maar hy was voorheen aan een van die verpleegsters verloof – en het 'n ander naam gehad.
Hy is niemand anders nie as Kobus, Naomi (Je-ani Swiegelaar) se eks-verloofde.
Robbie Wessels as Elvis in 'Binnelanders'. Foto: Stark Films
Nou het hy en Naomi se man, Louis (Germandt Geldenhuys), mekaar ontmoet nadat Louis hom gered het van 'n klomp mans wat hom aangeval het.
Elvis het selfs in Louis se kuierplek, Doepa, oornag.
Kykers wat goed kan onthou, sal wonder hoe die stabiele Kobus op straat beland het en boonop nou 'n ander naam het.
"Kobus beland op 'n vreemde manier weer in die storie. Die vraag is weer eens, is dit toevallig? Hier kom beslis intrige; kykers moet dit maar dophou," sê Wessels.
Tot dusver het hy en Naomi mekaar nog nie raakgeloop nie, maar sy weet Louis het 'n hawelose man gehelp.
Robbie Wessels en Cathrina le Roux in 'Binnelanders' Foto: Stark Films
Hy het vroeër in sy skuiling na 'n foto van hom en Naomi gekyk en later aan Louis gevra wat van die kuierplek Nagskof (wat voorheen in die storie was) geword het.
Deel van die moeilikheid wat Kobus en Naomi opgetel het, was sy sagte plek vir sy ma.
"Ek dink sy ma het dit vir seker moeilik gemaak daai tyd. Ek dink nie hy het haar kant die heeltyd gekies nie. Sy ma was maar net baie sterk en hy het nie lekker geweet hoe om haar aanslag te hanteer nie.
Wessels is sowat 'n maand lank in Binnelanders te sien.
"Dit was vir my fantasties om weer op stel te wees. Ek het 'n hele paar bekende gesigte weer gesien en lekker opgevang. Ek dink ek was laas in 2014 in Binnelanders."
• Binnelanders se nuwe reeks begin Maandag. Kykers moet hul PVR weer instel om die hele reeks op te neem.